Zuma probeer aanspreeklikheid vermy, sê DAPresident Jacob Zuma. Foto: GCIS “Sy antwoord ondermyn nie net die openbare beskermer se bevindinge nie, maar dit is ook ‘n poging deur die president om as regter en jurie op te tree in die saak,” het Mmusi Maimane, die DA se parlementêre leier, in ‘n verklaring gesê. Zuma het Donderdag sy antwoord by die speaker van die parlement ingedien. Mmusi sê om te vereis dat die minister van polisie, wat aan die president self rapporteer, moet bepaal hoeveel Zuma moet terugbetaal is “blatant skandalig”. Maimane sê Thuli Madonsela, openbare beskermer, het reeds bepaal dat Zuma ‘n “redelike persentasie van die kostes” moet terugbetaal. Maimane sê dit is ook onduidelik of Zuma, soos aanbeveel deur Madonsela, die betrokke ministers berispe het oor die “gruwelike wyse waarop staatsgeld misbruik is”. Maimane sê die DA sal nie toelaat dat Zuma “skotvry” daarvan afkom nie. Hy sê Baleka Mbete, speaker van die parlement, moet dringend ‘n ad-hoc komitee aanstel om Madonsela se verslag en Zuma se antwoord te oorweeg. “Ons sal eis dat die president self voor die komitee moet verskyn om te verduidelik en te getuig.” Zuma het onder meer in sy antwoord aanbeveel dat die ministers in die veiligheidsgroepering en die minister van openbare werke aan die kabinet verslag moet doen oor hul rolle en verantwoordelikhede rakende die president, adjunkpresident en voormalige presidente en adjunkpresidente se veiligheid. Hy het ook aanbeveel dat die minister van openbare werke dringend aan die kabinet verslag moet doen rakende die hersiening van die protokol en prosedures ten opsigte van verkryging, uitgawes en die toesighouding wat van toepassing is op prestige- en verwante projekte. Lees ook: Zuma antwoord op Nkandla-verslae